b'\n_START_ARTICLE_\nFalkirk FC\n_START_SECTION_\nHistorie\n_START_PARAGRAPH_\nFalkirk FCs stiftelses\xc3\xa5r er usikkert, men de fleste kilder oppgir 1876 som det sannsynlige stiftelses\xc3\xa5ret, og dette \xc3\xa5rstallet brukes ogs\xc3\xa5 av klubben og tilhengerne. Klubben tok Brockville Park som sin hjemmebane i 1883._NEWLINE_Falkirk ble valgt inn i Scottish Football League i 1902. Etter 2.-plass i Division 2 i 1905 ble de valgt inn i Division 1, og de markerte seg raskt i toppdivisjonen, med 2.-plass i 1908 og 1910 som beste resultat. De gjorde det ogs\xc3\xa5 godt i FA-cupen, der de vant i 1913 (2-0 over Raith Rovers i finalen). I 1922 satte de britisk rekord i overgangssum da de kj\xc3\xb8pte Syd Puddefoot fra West Ham United for 5000 pund._NEWLINE_Falkirk var et etablert lag i \xc3\xb8verste divisjon, og oppn\xc3\xa5dde blant annet 4.-plass i 1938 og 5.-plass i 1949. I 1957 kom de igjen til cupfinalen, og vant omkampen 2-1 over Kilmarnock etter 1-1 i f\xc3\xb8rste kamp. Etter 2. verdenskrig slet de imidlertid med \xc3\xa5 komme p\xc3\xa5 \xc3\xb8vre halvdel av ligatabellen, og m\xc3\xa5tte ogs\xc3\xa5 noen turer ned i 2. divisjon. Etter nedrykk \xc3\xa5ret f\xc3\xb8r vant de Division 2 i 1975, men p\xc3\xa5 grunn av at ligaen dette \xc3\xa5ret ble omorganisert til tre divisjoner, ble Falkirk v\xc3\xa6rende p\xc3\xa5 nest h\xc3\xb8yeste niv\xc3\xa5._NEWLINE_I 1977 rykket de for f\xc3\xb8rste gang ned p\xc3\xa5 niv\xc3\xa5 3. De var tilbake p\xc3\xa5 nest h\xc3\xb8yeste niv\xc3\xa5 i 1980, og rykket i 1986 opp i \xc3\xb8verste divisjon for f\xc3\xb8rste gang p\xc3\xa5 12 \xc3\xa5r. De neste \xc3\xa5rene fulgte en ustabil periode med sesonger i begge de to \xc3\xb8verste divisjonene. To h\xc3\xb8ydepunkter kom i 1995, da de ble nummer 5 av 10 lag i Premier Division, og i 1997, da de n\xc3\xa5dde cupfinalen for tredje gang. Denne gangen ble det imidlertid tap, 0-1 mot Kilmarnock._NEWLINE_\xc3\x85rene fra nedrykket til First Division (niv\xc3\xa5 2) i 1996 og framover var, med unntak av cupfinalen i 1997, ubehagelig stabile for Falkirk. De ble nummer 2 i First Division i 1998, og ville normalt ha rykket opp, men da Scottish Premier League ble innf\xc3\xb8rt samme \xc3\xa5r, fikk bare vinneren av First Division rykke opp._NEWLINE_I 2000 ble Premier League utvidet fra 10 til 12 lag, og det d\xc3\xa5rligste laget i Premier League skulle spille kvalifisering mot lag nummer 2 og 3 i First Division. (Vinneren av First Division rykket rett opp.) Falkirk ble nummer 3, men ble nektet \xc3\xa5 spille kvalifisering fordi deres bane Brockville Park ikke tilfredsstilte Premier Leagues krav til stadionfasiliteter. Falkirk foreslo \xc3\xa5 leie Skottlands nasjonale rugbystadion Murrayfield i Edinburgh, men Premier League godtok ikke dette._NEWLINE_V\xc3\xa5ren 2002 ble Falkirk nummer 9 i First Division, og ville normalt ha rykket ned, men de unngikk nedrykk da divisjonskollega Airdrieonians gikk konkurs. \xc3\x85ret etter vant Falkirk divisjonen, men Brockville Park tilfredsstilte fremdeles ikke Premier Leagues krav, og Falkirk ble igjen nektet opprykk. Denne gangen foreslo Falkirk \xc3\xa5 leie Airdrie Uniteds bane New Broomfield (Excelsior Stadium), som tilfredsstilte kravene, men det ble ikke godtatt av Premier League._NEWLINE_I 2004 senket Premier League kravet til stadionfasiliteter. Blant annet ble kravet om publikumskapasitet p\xc3\xa5 10 000 senket til 6 000, og Premier League godtok at Inverness Caledonian Thistle leide Aberdeens bane mens de bragte sin egen bane opp til de nye kravene. Dette banet veien for Falkirk dersom de vant First Division v\xc3\xa5ren 2005. Det klarte de, og Falkirk var tilbake i \xc3\xb8verste divisjon h\xc3\xb8sten 2005 etter et frav\xc3\xa6r p\xc3\xa5 ni \xc3\xa5r._NEWLINE_I mellomtiden hadde de \xc3\xa5pnet sin nye bane Falkirk Stadium. Brockville Park ble solgt til supermarkedkjeden Morrisons, og Falkirk leide Stenhousemuirs bane Ochilview Park sesongen 2003/2004 fram til de kunne innvie nye Falkirk Stadium sommeren 2004. Ved \xc3\xa5pningen hadde Falkirk Stadium bare \xc3\xa9n tribune, som i 2005 fikk selskap av en til, men anlegget ble akseptert av Scottish Premier League. Byggingen av den tredje tribunen startet i februar 2009, og ble \xc3\xa5pnet 1. august 2009.'